AMICS ÉNEMICS 23
LA BARBACUJA*
Lo Domenge COMMET, seteme 2026

	Lo Joan qu’arriba a casa deu Mariús. Sus la pòrta un mot.
	Joan : Pr’un còp lo Mariús que m’a invitat a minjar. Que m’a dit :
		– Se vòs miar quauquarren, mias bon vin roge.
	Pensi qu’i aurà bona carn, pr’amor lo Mariús qu’es un gromand deus bons.
	Ah, tè, qu’es barrat a soa casi, contravènts e pòrta. Qu’es pr’amor deu só e de la calor, solide. Qu’am maishant estiu aquesta annada.
	Ah non, qu’i a un mòt sus la pòrta :
		– Que sui au hons deu casau !
	E bè, me’n vau passar de costat.
	Hilh deu diable, èrba que n’i a suu caminòt. Que l’auré podut talhar, totun !
	Ah, tè, lo Mariús qu’es au hons deu casau, solide, mès pendut au cap d’ua còrda. E que hèi ?
	Adiu Mariús ! Que’t vòs escanar o qué ?
	Mariús : Ah tè, Joan, qu’es aquí ? Qu’arribas de d’òra !
	Joan : Totun, Mariús, qu’es l’ua òra !
	Mariús : Dejà ? N’èi pas vist passar lo temps. E’m pòts balhar ajuda que t’ac prèi ?
	Joan : Solide ! Mès que hèis ?
	Mariús :E bè, ça-i t’ací ! Qu’as miat vin roi ?
	Joan : Quiò, Sent Milion, hòrt bon ! Çò que m’avès demandat, se’m sembla !
	Mariús : Meravilhós ! Deisha la botelha ací sus la taula e vien tirar sus la còrda !
	Joan que hè las causas.
	Joan : Que teni la còrda, e tu ?
	Mariús : Que tiri de cap a l’aute … E, haut ! Atau qu’es plan tenuda la polacra* ! Que’t cau estacar la còrda au pòst* adara.
	Joan : On as trobat aquesta vela, Mariús ? N’as pas batèu se’m sembla ?
	Mariús : E non, solide ! Un nebot pescaire me l’a balhada. Qu’es pro vielha, ce m’a dit. Aquesta, que’t la pòts apitar a la barraca deu casau. Que’t harà ombra de las bonas entà pica-nhacar, vèiras ! 
	Joan : Pr’amor que vam minjar ací dehòra, Mariús, a la calor ?
	Mariús : A l’ombra, Joan, a l’ombra d’aquesta bèra polacra ! E puish, los pins deu darrèr que balharàn un chic de frescor totara !
	Joan : Mès qu’es pèc o qué ? Lo só que hissa a har petar los calhaus e tu que’m parlas de frescor deus pinhòts de darrèr, secs com tricas au miei de huuguèra grasilhada.
	Mariús : Praube Joan, tostemps a planhe’s. Ne’m vas pas pleitejar deu cambiament climatic, totun ?
	Joan : Que quiò, plan solide ! N’as pas entenut parlar de las cremadas de Biscarròssa e deu Herret* o qué ?
	Mariús : A tu hòu ! Tostemps a crànher çò de sordeish* ! Vas véder, que vam estar plan urós ací, a l’ombra de la vela, entà minjar ua entercòsta de las bèras, dab salada e tomatas deu casau. Espia, qu’èi ua navèra barbacuja, modèrna, competitiva. Tirahuec* o aluquets n’as pas mès besonh. Que hicas lo carbon de bòi hens lo cistèth, ací, qu’apujas lo cliquet electric de contunha… Espia, que s’arroja de tira… Puish que lanças lo ventilator, aquí suu costat, e los carbons que’s hèn solets. Tranquilles !
	Joan, pertocat* : Qu’es diabolica aquesta maquina !
	Mariús : Quiò ! Ça-i ! Qu’am lo temps d’anar cercar la glacèra deu palhet, los cobèrts e sustot, sustot, Joan, l’entercòsta !
	Joan : Mariús, n’as pas paur de las escalichas* ?
	Mariús : Mès quin tromblon*, aqueth ! Que i a proteccion de cada costat de la barbacuja !
	Joan, inquièt : E… E lo ventilator, Mariús… ?
	Mariús : Que ventila los carbons, Joan ! Deisha-har ! Ça-i !
	Joan, tostemps inquièt : Totun, Mariús… !?!
	Que caminan pro viste dinc a casa deu Mariús.
	Mariús : Tè, vè-t’en cercar la glacèra au cerèr, me’n vau préner cobèrts e entercòsta hens la cosina. Qu’as trobat ?
	Joan : Quiò ! Totun qu’es pesuga la glacèra !?!
	Mariús : Pr’amor deu glaç entà lo palhet de l’apertiu ! Espia com es bèra l’entercòsta…
	Joan, sasit de paur : Mariús ! … Espia… !
	Mariús, susprés : De qué ?
	Joan : Lo hum au hons deu casau… !
	Lo Joan e lo Mariús que son tetanizats.
	Mariús : Hilh de puta ! La polacra que s’ahueca …
	Joan : E que s’envola de cap aus pinhòts !
	Joan e Mariús, catastrofats : Hilh de puta !!!
	La sirèna deus pompièrs que’s hè enténer.





Barbacuja (f) : barbecue
Har pelar l’alh : poser un lapin
Polacra (f) : foc (voile)
Pòst : poteau
Herret (lo) : le Cap Ferret
Crànher çò de sordeish : envisager le pire
Tirahuec : briquet
Pertocar : impressionner
Escalicha* : étincelle
Tromblon : rabat-joie

